### 22.    Beslutning om udvidelse af den nuværende affaldsordning i Kalundborg Kommune

**Åbent**

Sagsnr.: 326-2018-15323       J.nr.: 07.01.00           Dokumentnr.:
326-2018-281608

**Sagstype**

Beslutning.

**Resume og sagens baggrund**

For at nå det nationale mål om 50 % genanvendelse af
husholdningsaffaldet i 2022 skal der udsorteres flere genanvendelige materialer
fra restaffaldet. Teknik- og Miljøudvalget har på udvalgsmøderne i juni og
september 2018 besluttet at arbejde videre med en ordning, hvor beholderen til
rest- og bioaffald suppleres med en todelt beholder til papir og karton samt metal
og plast, herunder hvordan ordningen skal udformes. Den endelige beslutning om
udvidelse af den nuværende affaldsordning skal træffes af kommunalbestyrelsen.

**Indstillinger**

Direktøren indstiller, at udvidelse af den nuværende
affaldsordning med husstandsindsamling af papir/karton og metal/plast samt
indsamling af småt elektronik på låget af affaldsbeholderen godkendes.

**Behandling**

Teknik- og Miljøudvalget, Økonomiudvalget, Kommunalbestyrelsen

**Sagsfremstilling**

Målsætningen i den nationale affaldsplan er, at kommunerne
skal genanvende 50 % af husholdningsaffaldet i 2022 med fokus på fraktionerne
bioaffald, papir, pap, glas, træ, plast og metal. [adresse]
genanvendelsesprocent er på nuværende tidspunkt opgjort til at være 41,9 % for
2017, hvilket er cirka 10 %-point over landsgennemsnittet. For at nå de 50 %
skal vi gøre en indsats for at udsortere flere genanvendelige materialer fra
dagrenovationen ved husstandene.

Den udvidede ordning
Teknik- og Miljøudvalget og administrationen har arbejdet med forslaget til en
udvidelse af den nuværende affaldsordning, og er kommet frem til, at beholderen
til rest- og bioaffald skal suppleres med en todelt beholder til papir og karton
samt metal og plast. Papir og karton indsamles i beholderens ene rum og metal
og plast indsamles i beholderens andet rum. Metal og plast sorteres
efterfølgende, inden det sendes videre til genanvendelse. Formålet med den
udvidede affaldsordning er at få indsamlet en større andel af de genanvendelige
materialer, der i dag ender i restaffaldet til forbrænding. Glas vil fortsat
blive indsamlet via kuber placeret rundt om i kommunen. Kuberne til papir
nedtages i forbindelse med indførelse af den nye ordning.

Der lægges op til, at småt elektronik indsamles i en klar plastpose på låget af
affaldsbeholderen på samme vis, som batterier indsamles i dag.

Husstanden får dermed én ny 240L dobbeltbeholder til
indsamling af de fire fraktioner med tømning hver 4. uge.

Sommerhuse får ligeledes en 240L dobbeltbeholder, der tømmes
hver 4. uge i perioden juni-august og hver 8. uge i perioden september-maj.

Ved etageboliger bliver fraktionerne indsamlet separat via
660 L beholdere. Ved mindre etageboliger bliver der mulighed for løsninger med
240/370 L beholdere ud fra beregnede minimumsvolumener.

Genanvendelsesprocenten vil med denne udvidelse af ordningen
stige fra 41,9 % til 48,8 %.

Forventet prisstigning pr. husstand vil være 90 kr. pr. år inklusiv moms. Ved
at bruge 4,7 millioner af overskuddet på renovationsordningen over en femårig
periode vil gebyret stige med 18 kr. pr. år pr. husstand inklusiv moms.

Alle beregninger er baseret på forventninger om fremtidige
priser, som vi først endeligt kender, når der indhentes tilbud.

Andre tiltag med betydning for genanvendelsesprocenten

På genbrugspladserne blev containerne til stort og småt
brændbart afviklet den 9. november 2018, og der er opsat containere til
indsamling af bøger, tekstiler, indendørstræ og udendørstræ. Dette vurderer
ARGO, det fælleskommunale affaldsselskab, der driver vores genbrugspladser, til
samlet at bidrage med 5 %-point til genanvendelsesprocenten.

Ved at indføre en ekstra beholder ved husstanden til
indsamling af genanvendelige fraktioner samt ovennævnte tiltag på
genbrugspladserne er Kalundborg Kommunes genanvendelsesprocent beregnet til at
nå op på 53,8 %. Dermed opfyldes det nationale mål om 50 % genanvendelse af
husholdningsaffaldet.

Information til borgerne

Information til borgerne vil fortsætte frem til den nye
ordning rulles ud, og der vil blive udarbejdet materiale, der uddeles ved
opstart af ordningen. Administrationen informerer borgerne løbende via
kommunens hjemmeside og andre medier. Endvidere påtænkes den nye ordning
fremvist på eksempelvis messer, folkemødet i Høng og genbrugspladserne.

Den videre proces

Indkøb af beholdere samt udbringning af beholdere til den
nye ordning udbydes i første halvdel af 2019.  Indsamling af dagrenovation og
de genanvendelige fraktioner udbydes samlet og ligeledes i første halvdel af
2019. Herudover skal regulativet for husholdningsaffald rettes til.
Indsamlingen af genanvendeligt affald i en ny ekstra beholder ved husstanden
forventes herefter påbegyndt i efteråret 2020.

**Økonomiske konsekvenser**

Budgettet for den nye affaldsordning vil blive indarbejdet i
forbindelse med budgetlægning 2020.

**Teknik- og Miljøudvalgets møde
den 6. december 2018:**

Anbefales.

**Økonomiudvalgets møde den 12.
december 2018:**

Anbefales.